U nedjelju ujutro su na muralu posvećenom 4. gardijskoj brigadi, koji je na dan Oluje napravljen na balotaškom igralištu na Lokvama, osvanula četiri slova S na ćirilici.

Ovu provokaciju su osudili mnogi, pa tako i splitski gradonačelnik koji je o njoj izvjestio ranije danas u pauzi sjednice Gradskog vijeća.

– Povokativni četnički natpis je uklonjen. Pozivam građane da budu mirni i da ne poduzimaju nikakve korake, vjerujemo da će policija obaviti svoj dio posla. Trebamo biti dostojanstveni. – rekao je tom prilikom Krstulović Opara i dodao da je zahvaljujući Torcidi i veteranima 4. gardijske brigade, natpis ubrzo otklonjen.

– Ne treba se biti nešto posebno inteligentan za shvatiti tko je ovo napravio. Ovo je napravio netko tko ne želi dobro Hrvatskoj. Ovaj mural nije samo slika, već znak pod kojim smo mi oslobodili svoju državu. Iza njega stoji 200 poginulih, preko 1.000 ranjenih i preko stotine umrlih naših pripadnika. Prema tome, ovo nije samo skrnjavljenje grba kao znaka, pozadina je daleko veća i daleko teža. Ovo nije jedan delikvent napravio sam, ali nije na nama da mi to istražujemo. To nije dobro jer uznemiruje naše prijatelje, branitelje, pripadnike 4. gardijske i drugih postrojbi. Uvijek nas netko poteže u prošlost, nikako da nam daju da u miru živimo i radimo. – rekao nam je predsjednik Udruge veterana 4. gardijske brigade, Hrvoje Pupić.

Dodao je i kako je zahvaljujući pripadnicima Torcide i veteranima, natpis uklonjen, a na policiji je da nađe počinitelja.